Andreas Wacke

Prof. Dr. Dr. h. c. Andreas Wacke, LL. D. h.c. (* 28. apríl 1936, Vroclav) je nemecký právnik, právny romanista a právny civilista (najmä právny dogmatik). Pôsobil ako univerzitný profesor na Kolínskej univerzite.Andreas Wacke. (pdf) Dostupné online [cit. 2025-09-06]

Je nositeľom Kríža kavalierského rádu Poľskej republiky a čestných doktorátov štyroch univerzít: Univerzity v Szegede, Juhoafrickej univerzity v Pretórii, Pontificia Universidad Católica v Santiagu de Chile a Trnavskej univerzity v Trnave, ku ktorej mal veľmi blízky vzťah.

 Život 
Andreas Wacke sa narodil v roku 1936 vo vtedy nemeckom Vroclave. Jeho otcom bol odborník na verejné právo a univerzitný profesor Gerhard G. T. Wacke a jeho matkou Dorothea, rodená Fleischerová. Po druhej svetovej vojne bola rodina vyhostená z Poľska a usídlila sa v Jene. Po tom, čo sovietske úrady v roku 1949 zakázali Gerhardovi vykonávať povolanie, utiekla rodina do západonemeckého Alzenau.

Právo študoval Andreas v Mníchove, Pávii a Hamburgu. Jeho neskoršie zameranie formoval významný právny romanista Max Kaser, u ktorého v roku 1962 promoval. V roku 1971 sa habilitoval u Dietera Medicusa v Tübingene. Následne v rokoch 1973 až 2001 prednášal rímske právo a občianske právo na Kolínskej univerzite, kde bol riaditeľom Ústavu pre rímske právo. Počas prázdnin často hosťoval a mal prednášky v zahraničí. Od roku 2003 bol spoluvydavateľom časopisu Orbis Iuris Romani. Od roku 2009 je na dôchodku. 

 Dielo 
Podieľal sa na tvorbe významného mníchovského komentára k BGB.

Výber:
 Actio rerum amotarum: Entwendungen unter Ehegatten nach römischem Recht. Köln: Böhlau-Verlag, 1963 (dizertácia).
 Das Besitzkonstitut als Übergabesurrogat in Rechtsgeschichte und Rechtsdogmatik – Ursprung, Entwicklung und Grenzen des Traditionsprinzips im Mobiliarsachenrecht. Köln: Hanstein-Verlag, 1974 (habilitačná práca).
 Die Anerkennung der Medizin als ars liberalis und der Honoraranspruch des Arztes. Wien: Böhlau Verlag, 1996.
 Estudios de derecho romano y moderno en cuatro idiomas. Madrid: Fundación Seminario de Derecho Romano Ursicino Álvarez, 1996
 Juristische Vorlesungen und Prüfungen in Europa. Stuttgart: Boorberg, 2002.
 Unius poena – metus multorum. Napoli: Jovene, 2008.

 Ocenenie 
Je nositeľom Kríža kavalierského rádu Poľskej republiky (2000, udelený Aleksanderom Kwaśniewskim) a čestných doktorátov štyroch univerzít: Univerzity v Szegede, Juhoafrickej univerzity v Pretórii, Santiagu de Chile (Pontificia Universidad Católica) a v Trnave.

Trnavskou univerzitou v Trnave mu bol titul udelený „za celoživotné vedecké dielo v oblasti výskumu prameňov antického rímskeho práva a za významný prínos pre časopis Orbis Iuris Romani.“

Bol mu venovaný festschrift a XIII. číslo časopisu Orbis Iuris Romani (Homagium Iuris: Festreden Für Andreas Wacke, 2009).

 Referencie 

Kategória:Osobnosti z Vroclavu
Kategória:Nemeckí právni romanisti
Kategória:Nemeckí právni civilisti
Kategória:Nemeckí vedeckí spisovatelia
Kategória:Nemeckí univerzitní profesori
Kategória:Držitelia čestných doktorátov Segedínskej univerzity
Kategória:Držitelia čestných doktorátov Trnavskej univerzity v Trnave
Kategória:Absolventi Hamburskej univerzity
Kategória:Vyučujúci na Kolínskej univerzite